《约建德蔡令游梅山晨起微驾》
宋代·黄彦平

长年踪迹困尘埃，几向名山勒驾回。
闲约访僧寻野寺，翻成踏驾看官梅。
岫云要是无心出，溪月犹能有兴来。
竹折松欹更愁绝，不妨吟赏助清哀。

作者简介：宋洪州分宁人，字季岑，号次山。黄庭坚族子。徽宗宣和间进士。钦宗靖康初，坐与李纲善贬官。高宗建炎初仕至吏部郎中，出提点荆湖南路刑狱，旋主管亳州明道宫。南渡后数上札子论事，多所建白，其论赏罚一疏，持论尤为平允。有《三余集》。